Steven Jandric

Steven Jandric (s. 18. elokuuta 1997 Prince George, Brittiläinen Kolumbia, Kanada) on kanadalainen jääkiekkoilija, joka pelaa SM-liigajoukkue Rauman Lukossa. Hän on pelipaikaltaan vasen laitahyökkääjä.
Ura.
Jandric pelasi vuosina 2013–2015 Cariboo Cougarsin U18 AAA-joukkueessa, jonka paras pistemies ja maalintekijä hän oli ensimmäisellä kaudellaan 2013–2014 tehoilla 24+24=48. Kaudella 2014–2015 Jandric oli pudotuspeleissä joukkueen paras pistemies ja maalintekijä tehoilla 5+5=10. Hän debytoi myös BCHL-junioriliigassa Salmon Arm Silverbacksin joukkueessa, jossa Jandric pelasi kuusi runkosarjaottelua tehden yhden maalin. Kaksi seuraavaa kautta hän pelasi samaa liigaa Vernon Vipersissa. Kaudella 2016–2017 Jandric voitti joukkueen sisäisen piste- ja maalipörssin tehoilla 27+24=51. Pudotuspeleissä hän oli Vipersin paras maalintekijä kahdeksalla osumallaan.
Vuosina 2017–2020 Jandric kävi Alaskan yliopistoa Fairbanksissa. Hän oli "Freshman-vuotenaan" 2017–2018 joukkueensa toiseksi paras pistemies Zach Fryen jälkeen tehoilla 4+19=23. Jandric valittiin kauden päätteeksi WCHA:n tulokkaiden tähdistökentälliseen. "Sophomore-vuotenaan" 2018–2019 hän voitti UAF:n sisäisen piste-, maali- ja syöttöpörssin tehoilla 9+15=24. Jandric valittiin WCHA:n kolmanteen tähdistökentälliseen. Myös "Junior-vuotenaan" 2019–2020 hän voitti joukkueensa sisäisen piste-, maali- ja syöttöpörssin tehoilla 13+20=33, joilla Jandric sijoittui koko divisioonan pistepörssissä kymmenenneksi. Hänet valittiin WCHA:n ensimmäiseen tähdistökentälliseen.
Kaudeksi 2020–2021 Jandric vaihtoi Denverin yliopistoon. Hän jakoi joukkueen sisäisen tehotilaston voiton Stanislav Deminin ja Hank Cronen kanssa lukemalla +6. Kaudeksi 2021–2022 Jandric vaihtoi jo kolmanteen yliopistoon, Merrimack Collegeen. Hän oli tehoilla 8+20=28 joukkueensa toiseksi paras pistemies Max Newtonin jälkeen.
Viimeisen yliopistokautensa jälkeen maaliskuussa 2022 Jandric teki loppukauden 2021–2022 kattavan sopimuksen ECHL-joukkue Worcester Railersin kanssa. Hän pelasi siellä 15 runkosarjaottelua tehopistein 4+4=8. Huhtikuussa seura lainasi Jandricin AHL-joukkue Providence Bruinsiin, jossa hän pelasi kaksi runkosarjaottelua tehden yhden maalin. Syyskuussa Jandric teki Railersin kanssa vuoden mittaisen jatkosopimuksen. Hän pelasi siellä kaudella 2022–2023 20 runkosarjaottelua tehopistein 8+11=19. Marraskuussa 2022 seura lainasi Jandricin koesopimuksella AHL-joukkue Springfield Thunderbirdsiin, kunnes helmikuussa hän teki seuran kanssa loppukauden jatkosopimuksen. Jandric pelasi siellä lopulta suurimman osan kaudestaan tehden 31 runkosarjaottelussa tehot 2+6=8. Pudotuspeleissä hän pelasi yhden ottelun ilman tehopisteitä.
Elokuussa 2023 Jandric teki Springfield Thunderbirdsin kanssa vuoden mittaisen ja kaksisuuntaisen AHL-sopimuksen. Lokakuussa Worcester Railers kauppasi hänen ECHL-oikeutensa Orlando Solar Bearsiin tulevaisuudessa päätettävää korvausta vastaan. Jandric aloitti siellä kauden 2023–2024 ja johti Solar Bearsin sisäistä piste- ja maalipörssiä tehtyään 19 ottelussa tehot 10+6=16, kunnes joulukuussa hän siirtyi loppukauden kattavalla ja yhden optiovuoden sisältävällä sopimuksella SM-liigajoukkue Rauman Lukkoon. Jandric oli 12 osumallaan joukkueen kolmanneksi paras maalintekijä ja hän jakoi sisäisen tehotilaston voiton Niclas Almarin kanssa lukemalla +10. Maaliskuussa 2024 Lukko käytti Jandricin sopimuksessa olleen option ja teki vuoden mittaisen jatkosopimuksen hänen kanssaan.
Kaudella 2024–2025 Jandric oli tehoilla 21+24=45 Lukon toiseksi paras pistemies Karson Kuhlmanin jälkeen. Helmikuussa 2025 hän teki seuran kanssa vuoden mittaisen jatkosopimuksen. Kauden 2025–2026 kuudennella kierroksella 24. syyskuuta 2025 vieraissa Oulun Kärppiä vastaan Jandric teki ammattilaisuransa ensimmäisen kypärätempun, kun Lukko voitti ottelun lukemin 5–7. Hänen toinen osumansa jäi ottelun voittomaaliksi. Sakari Palsola valitsi Jandricin ottelun Alumnien tähtien ykköstähdeksi.
Muuta.
Jandricin puolustajana pelaava pikkuveli Chris pelaa Saksassa DEL-liigan ERC Ingolstadtissa. Veljekset ovat pelanneet joukkuetovereina junioreissa ja Alaska-Fairbanksin yliopistojoukkueessa.
Jandricin sukujuuret ovat Kroatiassa.